Dilbər Rəfi

Qarabağdan Namə

Əgər Azərbaycanımız bir üzükdürsə, Qarabağ onun işıq saçan, parlaq qaşıdır. Biz gənc nəsil onu işğaldan öncə görməmişdik. O, mədəniyyətimizin beşiyi, Vaqiflər, Natəvanlar, Üzeyirlər yurdudur. 30 ilə yaxın müddətdə Azərbaycanın ayrılmaz parçası, tarixi torpağı olan Qarabağ mənfur erməni qəsbkarları tərəfindən işğal olunmuşdur. Nəhayət, Qarabağımızı azad etdik və biz doğma torpaqlarımıza geri qayıdırıq. Şanlı Azərbaycan əsgəri ay-ulduzlu bayrağımızı məğrur-məğrur Qarabağımızda dalğalandırdı!...

Laçından Ağdama, Suqovuşandan Cəbrayıla uzanan yollarla qarış-qarış gəzirəm. Azıx mağarasında olarkən, millətimin tarixdə nə qədər dərin iz qoyduğunun şahidi oldum. Xudafərindən keçən zaman o taylı- bu taylı Azərbaycanımın böyüklüyü və qüdrəti heyrət doğurur. Xocalıda gözümdən qəm yaşları gəldi. Bəlkə də insanlığa qarşı ən qəddar soyqırım elə burada baş vermişdir. Nəhayət, günahsız insanların qanı yerdə qalmadı: cəlladlar üçün dar ağacı quruldu.

Doğma Ağdamda köhlən Qarabağ atının belinə minib çapdım. Sıx meşəli Ağdərədən keçdim. Suqovuşanda göz yaşı kimi saf çaylarımızın suyundan içdim. Ordan isə atımı çaparaq, alınmaz qalamız olan doğma Şuşamıza çatdım. Qala qapısındam içəri keçib atdan düşdüm. Şuşa! Sən necə də əzəmətlisən! Tamamilə başqa bir dünyasan. Burada sanki həyat qaynayır: bir tərəfdən qulağıma Üzeyir bəyin uvertürası dəyir, o biri tərəfdə Qarabağ şikəstəsi səslənir. Xalı toxuyan qızlarımız gözəl mənzərələri xalçalara həkk edirlər. Şəhər bazarı qaynayır. Sanki Böyük İpək Yolunun üstündəsən. İsa bulağı həzin-həzin axır. Elə bil ki, burada tarix heç dayanmamışdır. İgidlərimiz Cıdır düzündə at çapır, qılınc oynadırlar.

Buradan üz tuturam Laçına doğru. Ən yüksək zirvədən bir daha Qarabağa baxıram. Asta addımlarla Xanın kəndinə doğru irəliləyirəm. Bura nə zamanlarsa Qarabağ xanlarının yaylağı olubdur. İndi onu xanın adına layiq olaraq, yenidən quracağıq. Ən gözəl memarlıq incilərini bərpa edəcəyik, çünki bu şəhər nəsildən-nəsilə ötürüləcək.

Qarabağ səmasında hər an təyyarələr enib-qalxacaq, qatarlar öz fitini səsləndirəcək. Gənclərimiz buradakı unversitetlərdə təhsil almağa can atacaqlar. Musiqiyə, incəsənətə sevgisi olan bir insan kimi arzum budur ki, musiqimizin sədaları tezliklə Şuşa Konservatoriyası, Ağdam Filarmoniyasından eşidilsin.

30 il müddətində biz səndən ayrı düşdük. Bu gün dualarımız odur ki, bizsiz qaldığın o illərə görə bizi bağışlayasan. Biz sənə qovuşduq. Uğrunda canlarından keçən şəhidlərimizin ruhları şad olsun! Daha heç bir qüvvə səni bizdən, bizi də səndən ayıra bilməz.

İndi sən azadsan. Qarabağ həmin əzəli-əbədi torpağımızdır. Amma insanlar həmin insanlar deyil. 30 il əvvəlki kimi çarəsiz, kimsəsiz, ayaqyalın doğma torpaqlarından qovulan yox, haqsızlığa qalib gələn, müzəffər xalq kimi geri dönən insanlardır. Bu gün Qarabağın tarixində yeni bir səhifə açılır!...

Qayıdışın mübarək əziz Qarabağ!